
הצעת חוק התקציב לשנות הכספים 2011-2012, התשע"א-2010

היו"ר ציון פיניאן:

אני פותח את ישיבת ועדת הכספים. על סדר היום הצעת חוק התקציב לשנות הכספים 2011-2012, התשע"א-2010, החלק המילולי.

שגית אפיק:

חוק התקציב לשנות הכספים 2011 ו-2012, התשע"א-2010, זה למעשה החלק המילולי של חוק התקציב שיובא על ידי הוועדה למליאה לאחר הכנתו.

1.
הגדרות

בחוק זה –
"סעיף תקציב" – סכום או מספר משרות הנקובים בשורת הכותרת שסימנה קו כפול מקוטע.

"תחום פעולה" – סכום או מספר משרות הנקובים בשורת הכותרת שסימנה קו נקודה.

"תכנית" – סכום או מספר משרות הנקובים בשורה בלי סימון.

"שנת הכספים 2011" – התקופה המתחילה ביום כ"ה בטבת התשע"א (1 בינואר 2011) והמסתיימת ביום ה' בטבת התשע"ב (31 בדצמבר 2012).

כל מונח אחר – כמשמעותו בחוק יסודות התקציב, התשמ"ה-1985 (להלן – חוק יסודות התקציב).

חיים אורון:

את הסעיף הזה של שנת 2012 אני רוצה שהוא יימחק.

שגית אפיק:

זאת הסתייגות.

חיים אורון:

כן.

שגית אפיק:

אתה רוצה להחזיר את התקציב לתקציב חד-שנתי.

חיים אורון:

כן, ולחילופין.

יואל בריס:

זה חוק יסוד. אפשר להציע לשנות את החוק אבל מה שמציע עכשיו חבר הכנסת אורון, לכאורה סותר חוק יסוד ואז אנחנו נמצאים בבעיה.

חיים אורון:

למה סותר חוק יסוד?

יואל בריס:

כי חוק היסוד קובע שהתקציב לשנים 2011-2012 יהיה תקציב דו שנתי.

חיים אורון:

זה שונה בחוק רגיל ולא בחוק יסוד.

יואל בריס:

זה חוק יסוד: הוראת שעה.

חיים אורון:

שאושר בהוראת שעה.

יואל בריס:

הוא שונה בחוק יסוד, הוראת שעה.

חיים אורון:

אני רוצה שייבחן מה חזק יותר, חוק יסוד או הוראת שעה או מחיקת הסעיף הזה. ניתן לרוני בר-און עוד קייס ללכת לבית המשפט העליון.

יואל בריס:

הוא כבר שם.

חיים אורון:

יצרף את זה לכאן. האם חוק יסוד ששונה בהוראת שעה גובר על רוב בכנסת.

יואל בריס:

לפי פסיקת בית המשפט, חוק יסודות התקציב, מעמדו לעניין חוק התקציב. אתה מתקן את חוק התקציב. חוק התקציב כפוף לחוק יסודות התקציב שכפוף לחוק יסוד וגם חוק יסודות התקציב מתייחס לתקציב הזה כתקציב דו שנתי. אני בספק אם יש לזה נפקות משפטית.

שגית אפיק:

עדיין תמיד תוכלו לעשות חוק תקציב לשנת 2012 בנפרד מחוק התקציב הזה, אם ההסתייגות תתקבל במליאה.  אם הפרשנות היא שאכן חוק יסוד: משק המדינה גובר, וככל הנראה הוא גובר, אתם תוכלו לעשות חוק תקציב לשנת הכספים 2012 ולא תהיה בעיה עם זה, כי ממילא אתם מביאים תקציב של שנת 2011 ועוד תקציב של שנת 2012 ולא תקציב מאוחד. לכן יש נפקות ומשמעות להסתייגות שלו.

יואל בריס:

נכון שההגדרה של דו שנתי היא הגדרה נזילה ויש לזה משמעויות שונות במקומות שונים ובמחקר היפה שעשו במרכז המחקר מתייחסים לזה שיש משמעות ויש על זה פרק בספר של פרופסור בן-בסט ודוקטור מומי דהן. זה תקציב דו שנתי. הוא לא תקציב דו שנתי מלא אבל הוא תקציב דו שנתי. יש משמעות ואפשר להעביר מסעיף לסעיף.

שגית אפיק:
2.
תקציב ההוצאה וחלוקתו

(א)
הממשלה רשאית להוציא בשנת הכספים 2011 סכום של 348,185,234 אלף שקלים חדשים. סכום זה מורכב מהתקציב לחישוב מגבלת ההוצאה בסכום של 271,196,234 אלף שקלים חדשים ומהתקציב לתשלום חובות, למעט תשלום חובות לביטוח לאומי, בסכום של 76,989,000 אלף שקלים חדשים. חלוקת סכום זה לחלקים וכן כל חלק ממנו לסעיפי תקציב, לתחומי פעולה ולתכניות, תהיה כמפורט בטור הראשון של התוספת הראשונה הנקרא "הוצאה".

הנוסחה הזאת של סכום זה מורכב מהתקציב לחישוב מגבלת ההוצאה, היא חדשה. היא לא הופיעה בחוקי תקציב קודמים.

יואל בריס:

ביוזמה ברוכה של הממונה על התקציבים, חוק מגבלת התקציב קובע אותו בלי החזר הוצאות אבל עם החזר הוצאות לביטוח הלאומי. אם חבר הכנסת היה רוצה לדעת איך התקציב עומד במגבלת ההוצאה, הוא היה צריך לשבת עם מחשבון ולעשות את החישוב כדי לדעת איך זה עומד. עכשיו אנחנו אומרים איך זה עומד כי הסכום למגבלת ההוצאה הוא מה שנקוב, ואז אפשר לעשות את החשבון ולראות שהוא באמת גדל בשיעור שקובע החוק.

שגית אפיק:

בשנת 2010 הסכום הכולל היה 325 וכולי, והשנה הוא 348 וכולי. ממה נובע הגידול הזה?

יואל בריס:

במספרים?

שגית אפיק:

בגדול.

יואל בריס:

הגידול הוא הגידול של 2.6. אם היית עושה 2.6 על המספר ההוא, אם היית לוקח את המספר ההוא ומפרק את ה-348 שציינת ואז על זה עושה 2.6, היית מגיעה למספר הזה.

שגית אפיק:

בסדר.

יואל בריס:

אגב, כאן אפשר לראות שזה בדיוק החישוב הזה.

חיים אורון:

אני מבקש הסתייגות, להוסיף אחוז בהוצאה. המספר יהיה גדול באחוז מסוים.

שגית אפיק:

זאת אומרת, להגדיל את הסכום.

חיים אורון:

צריך לעשות את החשבון ולדעת מהו האחוז.

יואל בריס:

אני מבקש לציין ---

שגית אפיק:

בחוק הפחתת הגירעון.

יואל בריס:

בחוק הגבלת הגירעון. 

חיים אורון:

זאת היסטוריית חוק הגבלת הגירעון וההוצאה אבל אני גם מגדיל את הגירעון. 

יואל בריס:

דווקא זה שהבאנו אותו השנה בנפרד מראש ולא במסגרת חוק ההסדרים, הייתה הזדמנות לכנסת לדון בו ולהצביע עליו בנפרד.

חיים אורון:

בוא נצא למסדרון ונעשה סקר בין 119 שרים וחברי כנסת, כולל אותי, נוציא מהם את ביבי, ונראה מי מבין את התרגיל הזה.

יואל בריס:

זה לא תרגיל.  אני חושב שזה תיקון ראשון, חוץ מהחקיקה עצמה ב-1992, שהשינוי של כלל ההוצאה נעשה בדיון נפרד ולא בחוק ההסדרים. פעם אחת הבאנו משהו מחוץ לחוק ההסדרים.

חיים אורון:

כן, אבל נעלתם את זה. זה היה בתוך הדיון על השנתיים והדיון העיקרי היה אז על שנתיים ולא על גודל ההוצאה. עזוב.

יואל בריס:

ההצבעות היו בנפרד.

חיים אורון:

ההצבעות היו בנפרד.

יואל בריס:

זה היה חוק נפרד.

שגית אפיק:

כן. זה היה חוק נפרד.

חיים אורון:

זאת ההסתייגות שלי.

שגית אפיק:
(ב)
הממשלה רשאית להוציא בשנת הכספים 2012 סכום של 365,916,172 אלף שקלים חדשים. סכום זה מורכב מהתקציב לחישוב מגבלת ההוצאה בסכום של 284,657,172 אלף שקלים חדשים ומהתקציב לתשלום חובות, למעט תשלום חובות לביטוח לאומי, בסכום של 81,259,000 אלף שקלים חדשים. חלוקת סכום זה לחלקים וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הראשון של התוספת הראשונה הנקרא "הוצאה".

חיים אורון:

כנ"ל. אחוז. קודם התבלבלתי, זה 3 מיליארד ו-650 מיליון שקלים. זה הרבה כסף. 

טמיר כהן:

מתקרת ההוצאה. לא מהסכום הכולל של התקציב. זה לא כולל את הקרן.

חיים אורון:

אני אומר שבעצם פלוס אחוז, אם רוצים להיות קוהרנטיים, צריך להיות 284 מיליארד, במקרה הזה, אבל אני עושה אחוז, אני לארג' אתך, ואני גם רוצה להחזיר חובות יותר מהר.

שגית אפיק:

אתה עושה אחוז מהכולל.

חיים אורון:

אני עושה אחוז מהכולל והחלוקה בתוכו.

שגית אפיק:
3.
תקציב ההוצאה המותנית בהכנסה

(א)
נוסף על כל הסכומים שהממשלה רשאית להוציא לפי סעיף 2(א), היא רשאית להוציא בשנת הכספים 2011, כהוצאה מותנית בהכנסה, 18,652,664 אלף שקלים חדשים. חלוקת סכום זה לחלקים וכל חלק ממנו לסעיפי תקציב, לתחומי פעולה ולתכניות, תהיה כמפורט בטור השני של התוספת הראשונה הנקרא "הוצאה מותנית בהכנסה".

(ב)
נוסף על כל הסכומים שהממשלה רשאית להוציא לפי סעיף 2(ב), היא רשאית להוציא בשנת הכספים 2012, כהוצאה מותנית בהכנסה, 19,072,349 אלף שקלים חדשים. חלוקת סכום זה לחלקים וכל חלק מנו לסעיפי תקציב, לתחומי פעולה ולתכניות, תהיה כמפורט בטור השני של התוספת הראשונה הנקרא "הוצאה מותנית בהכנסה".

חיים אורון:

בשניהם אני רוצה להוסיף שלושה מיליארד להוצאה המותנית בהכנסה. אני רוצה עוד חמקנים. את החמקנים שביבי קיבל בחינם מהאמריקאים, בסוף הם לא נתנו בחינם. בשלוש שנים אני משלם אותם. 

יואל בריס:

כאן אין לי הערה כי זה לא סותר את חוק היסוד וגם לא את חוק מגבלת התקציב.

פניה קירשנבאום:

איך אנחנו מקבלים את זה, כהערה, כהסתייגות?

היו"ר ציון פיניאן:

כהסתייגות.

שגית אפיק:

כהסתייגות. במהלך ההצבעות הוועדה תצביע עליה.

חיים אורון:

פניה, קחי את הנימוק של החמקנים.

פניה קירשנבאום:

כל בוקר אני קמה ומתלבטת אם להגיע לישיבת הוועדה או לא, כי בבוקר אני קמה עם מצב רוח טוב.

חיים אורון:

אני אספר לך אחר כך עם מה אני קם. עם מה אני הולך לישון כל יום.

שגית אפיק:
4.
שיא כוח אדם

(א)
הממשלה רשאית, בשנת הכספים 2011, למלא 66,022 משרות שיא כוח אדם. חלוקת מספר זה לחלקים וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הרביעי של התוספת הראשונה הנקרא "שיא כוח אדם".

חיים אורון:

כמה זה לעומת שעברה?

שגית אפיק:

ב-2010 היה 61,840 וב-2009 היה 60,576.

חיים אורון:

זאת אומרת, יש כאן גידול.

היו"ר ציון פיניאן:

של 4,200.

שגית אפיק:
(ב)
הממשלה רשאית, בשנת הכספים 2012, למלא 66,674.5 משרות שיא כוח אדם. חלוקת מספר זה לחלקים, וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הרביעי של התוספת הראשונה הנקרא "שיא כוח אדם".

חיים אורון:

כאן אני מציע שתהיה הסתייגות, להפוך במשך שלוש שנים את עובדי הקבלן לעובדי מדינה.

טמיר כהן:

כמה כאלה יש היום?

היו"ר ציון פיניאן:

שמונים אלף.

שגית אפיק:

יש לכם חלוקה בין עובדים זמניים?

חיים אורון:

אני אגדיר את זה באופן יותר מדויק. אני מדבר על עובדי הקבלן שעובדים במשרות קבועות במשך שלוש שנים, להפוך אותם לעובדים קבועים.

פניה קירשנבאום:

זאת אומרת, למשל עובדי משרד החוץ שעובדים בחוץ לארץ במשך חמש שנים והם עובדי קבלן, אחרי שלוש שנים הם יהיו עובדי מדינה?

חיים אורון:

לא. בתוך שלוש שנים. נניח שיש כאלה חמישים אלף, אז כל שנה צריך לגבי שליש מהם  לומר שאתם עושים הסדרים.

היו"ר ציון פיניאן:

שמעתי הבוקר ברדיו על הצעת חוק שמונחת. הצעת חוק של מירי רגב.

יואל בריס:

יש הצעת חוק ממשלתית שאנחנו מקדמים אותה והיא מובאת בהסכמה אחרי דיונים מאוד ארוכים.

היו"ר ציון פיניאן:

אולי אתה יודע מה קרה עם הצעת החוק?

יואל בריס:

היא נוגעת לשאלה של אחריות מזמין לתנאי שכר בחברת כוח אדם. יש הצעת חוק ממשלתית שכבר מתקדמת בוועדת העבודה והרווחה ועכשיו יש הצעת חוק פרטית לגבי חוק האכיפה.

חיים אורון:

אני מציע הצעה מאוד פשוטה. עובד קבלן שהוא עובד במשרה קבועה.

היו"ר ציון פיניאן:

לאחר שלוש שנים יהיה קבוע.

חיים אורון:

לא. תוך שלוש שנים. אני לא אומר את כל המספר בשנה אחת. נניח שיש 20-30 אלף כאלה, כל שנה, הם צריכים במשך שלוש שנים. זה שינוי שיא כוח אדם בכל שנה ב-7,000, אם המספר הוא 20 אלף. זאת המשמעות של זה.

שגית אפיק:

יש לכם נתונים?

היו"ר ציון פיניאן:

לפי העיתונות, מדובר בשמונים אלף עובדי קבלן.

פניה קירשנבאום:

במשרדי ממשלה?

היו"ר ציון פיניאן:

לא במשרדי ממשלה. יכול להיות שבמשרדי ממשלה מדובר על רבע. אולי על עשרים אלף עובדים.

חיים אורון:

אני מתכוון לעובד מחשבים שכולנו יודעים שהוא עובד קבוע והוא עובד כל הזמן והוא ממשיך לעבוד שם. הוא יהפוך לעובד קבוע.

היו"ר ציון פיניאן:

אולי מדובר ב-25 אחוזים.

חיים אורון:

אני לא יודע כמה מהם. שמישהו יבוא ויגיד כמה.

יואל בריס:

אני לא יודע לומר בשליפה מה המשמעות של החלטה כזאת. בשעתו, כאשר עבר חוק קבלני כוח אדם של חבר הכנסת פרץ, הייתה צוות בין-משרדי שסרק את כל עובדי כוח האדם בכל המשרדים ועסק בשאלה מי ייקלט ומי לא. אני מבין שהיום עיקר העבודה היא לא של קבלני כוח אדם אלא של ספקי שירותים. להתחיל לקלוט עובדים של ספקי שירותים כעובדי מדינה, זה דבר שיש לו משמעות מרחיקת לכת וקשה להעריך אותה בשליפה בדיון כזה, אבל כמובן שאנחנו מתנגדים לזה.


כל הנושא של מחשוב ושל ספקי שירותים הוא מחוץ לחוק קבלני כוח אדם וכך זה בחקיקה המתקדמת. אנחנו מציעים שכך זה יישאר.

חיים אורון:

אני רוצה שתי הסתייגויות.

שגית אפיק:

זה משנה כמה שנים הם עובדי כעובדי קבלן?

טמיר כהן:

הוא אמר, שלוש שנים.

שגית אפיק:

לא, הוא אמר שהוא רוצה בתוך שלוש שנים.

פניה קירשנבאום:


להתחיל מהוותיקים.

חיים אורון:

אלה שעובדים מעל חמש שנים.

שגית אפיק:

יואל, הנושא של משרות לא צמיתות, את זה פתרתם בחוק התקציב?

יואל בריס:

לדעתי אנחנו ניסינו לצמצם את הטור הזה של עבודה בלתי צמיתה. אני לא יודע להגיד שהצלחנו לגמרי להעביר את כל העבודה הבלתי צמיתה פנימה ואני חושב שלא, אבל זאת כמובן המגמה שלנו על פני תקופה, לצמצם את העבודה הבלתי צמיתה.

שגית אפיק:

אם כן, הם נכללים במשרות שיא כוח אדם?

יואל בריס:

לא. עבודה בלתי צמיתה, מופיעים בטור נפרד.

שגית אפיק:
(ב)
הממשלה רשאית, בשנת הכספים 2012, למלא 66,674.5 משרות שיא כוח אדם. חלוקת מספר זה לחלקים, וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הרביעי של התוספת הראשונה הנקרא "שיא כוח אדם".

5.
תקציב מפעלים עסקיים

(א)
נוסף על סכומים שהממשלה רשאית להוציא לפי סעיפים 2(א) ו-3(א), היא רשאית להוציא בשנת הכספים 2011 את הסכומים הנקובים בטור הראשון של החלק השני בתוספת השנייה (להלן – תקציב מפעלים עסקיים). חלוקת סכומים אלה לסעיפי תקציב, לתחומי פעולה לתכניות, תהיה כמפורט באותו חלק.

(ב)
נוסף על סכומים שהממשלה רשאית להוציא לפי סעיפים 2(ב) ו-3(ב), היא רשאית להוציא בשנת הכספים 2012 את הסכומים הנקובים בטור הראשון של החלק השני בתוספת השנייה (להלן – תקציב מפעלים עסקיים). חלוקת סכומים אלה לסעיפי תקציב, לתחומי פעולה לתכניות, תהיה כמפורט באותו חלק.

(ג)
נוסף על מספר המשרות שהממשלה רשאית למלא לפי סעיף 4(א) בשנת הכספים 2011, היא רשאית למלא 19,391 משרות במפעלים העסקיים. חלוקת מספר זה לסעיפי תקציב, לתחומי פעולה ולתכניות, תהיה כמפורט בטור השלישי של החלק השני של תקציב המפעלים עסקיים.

(ד)
נוסף על המשרות שהממשלה רשאית למלא לפי סעיף 4(ב) בשנת הכספים 2012, היא רשאית למלא 19,385 משרות במפעלים העסקיים. חלוקת מספר זה לסעיפי תקציב, לתחומי פעולה ולתכניות, תהיה כמפורט בטור השלישי של החלק השני של תקציב המפעלים העסקיים.

חיים אורון:

מי אלה ששת האנשים שייגרעו בין 2011 ל-2012?

יואל בריס:

אני לא חושב שסימנו אותם.

חיים אורון:

תכתבי כאן הסתייגות. שמות האנשים יובאו לידיעת ועדת הכספים. לקראת שנת 2012 יובאו לידיעת  יושב ראש ועדת הכספים שמות ששת האנשים שנגרעו מהתקציב הזה לתקציב הזה. איך אתם יודעים להגיד ב-2012 על שישה  אנשים? סתם מעניין אותי מי הכניס את זה כך. הייתם אומרים אותו מספר, הייתי אומר גמרנו.

יואל בריס:

זה לא נעשה בירייה לפי התוצאה. בכל סעיף הרי יש את שיא כוח האדם ובסוף סוכמים אותם.

חיים אורון:

במפעלים העסקיים.

יואל בריס:

גם. המפעלים העסקיים הם יחידות סמך ממשלתיות, ואלה בעיקר בתי החולים הממשלתיים.

חיים אורון:

אני יודע. המדפיס הממשלתי ועוד כמה.

יואל בריס:

זה בעיקר בתי החולים הממשלתיים ועוד ארבעה או חמישה גופים.

טמיר כהן:

יודעים גם מאיפה מורידים אותם. תסתכל בטבלה. במינהל מורידים חמישה ובמשרד ראש הממשלה מורידים אחד. הם כבר יודעים מהיכן מורידים אותם.

חיים אורון:

בסדר. נעזוב את זה.

שגית אפיק:
(ה)
תחזית ההכנסות לכיסוי תקציב המפעלים העסקיים בשנת הכספים 2011, היא כמפורט בחלק הראשון של התוספת השנייה.

(ו)
תחזית ההכנסות לכיסוי תקציב המפעלים העסקיים בשנת הכספים 2012, היא כמפורט בחלק הראשון של התוספת השנייה.

חיים אורון:

שגית, אם לא הבנת קודם, בכל המקומות שמופיע 2012.

שגית אפיק:

אתה מוחק הכל.

חיים אורון:

בטח. תקציב לשנה אחת.

שגית אפיק:

בסדר. בעצם גם בשם.

חיים אורון:

כן.

שגית אפיק:
6.
הוראות לעניין סעיפים מסוימים

לפי בקשת שר האוצר לגבי שימוש ברזרבה הכללית, לפי סעיף 12 לחוק יסודות התקציב, למטרה שבמסגרת הפעילות של משרד ראש הממשלה – תבוא, בשנות הכספים 2011 ו-2012, במקום הוועדה, ועדה מיוחדת שתמנה ועדת החוץ והביטחון של הכנסת מקרב חבריה.

חיים אורון:

כאן זה דבר מהותי.  מנטרלים את ועדת הכספים באופן קבוע מתקציב הביטחון, מתקציב המוסדות, המוסד והשב"כ. הייתה ועדה משותפת. אני לא חבר בה. הוועדה המקורית הייתה ועדה משותפת.

טמיר כהן:

לא. הוועדה המשותפת היא לעניין תקציב הביטחון בה נדונים הפרטים של תקציב הביטחון. ועדת המשנה לשירותים חשאיים דנה כל הזמן בתקציב של השירותים החשאיים.

חיים אורון:

למה זה משונה כאן בחוק הזה?

שגית אפיק:

בכל שנה יש את הסעיף הזה.

טמיר כהן:

הוא תמיד מופיע.

יואל בריס:

האמת היא שאני אשם בדבר אחד. בעבר זה היה כתוב בצורה עמומה ועכשיו כתבתי את זה בצורה ברורה.

שגית אפיק:

זה נכון.

חיים אורון:

אני רוצה להציע שייאמר בהשתתפות יושב ראש ועדת הכספים.

שגית אפיק:

בהשתתפות יושב ראש ועדת הכספים?

חיים אורון:

כן. ועדה מיוחדת שתמנה ועדת החוץ והביטחון של הכנסת ובהשתתפות יושב ראש ועדת הכספים שהוא אדם מספיק אחראי. אני לא רוצה לומר מי חבר בוועדה הזאת. אגב, פעם היא נחשבה לוועדה מאוד מאוד יוקרתית. מי חבר בה היום?

היו"ר ציון פיניאן:

מירי רגב.

טמיר כהן:

לא. זאת ועדת המשנה לשירותים והיא מאשרת את התקציב של השירותים.

פניה קירשנבאום:

יש ועדה כזאת? כל הזמן באים אלינו.

טמיר כהן:

לא, זה משהו אחר. 

חיים אורון:

זאת ועדה לשירותים המיוחדים שהיא בין השאר מאשרת את התקציב.

שגית אפיק:

היא מאשרת רק את התקציב של השירותים.

היו"ר ציון פיניאן:

אז אני חוזר בי. אני לא יודע אם מירי רגב חברה בוועדה.

שגית אפיק:

זאת לא הוועדה המשותפת שקבועה בחוק יסודות התקציב.

תקציב התאמות, סעיף חדש שמופיע רק בשנה הזאת וזה בעקבות החקיקה של תקציב דו שנתי והבקשה של ועדת הכספים שיהיה תקציב התאמות.

7.
תקציב התאמות

השימוש בתקציב שבתכנית "תקציב התאמות" שבסעיף הרזרבה הכללית, ייעשה לפי הוראות סעיף 1(א)(5) לחוק יסוד: תקציב המדינה לשנים 2009 עד 2012 (הוראות מיוחדות) (הוראת שעה), וסעיף 179א לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 עד 2012) התשס"ט-2009.

חיים אורון:

מה שיעור הרזרבה הזאת?

שגית אפיק:

 הממשלה תביא את ההצעה לשימוש ולהקצאה.

חיים אורון:

מה הסכום?

שגית אפיק:

הסכום צריך להיות קבוע.

חיים אורון:

מיליארד ו-600?

שגית אפיק:

נדמה לי מיליארד וחצי.

היו"ר ציון פיניאן:

דובר על מיליארד וחצי.

שגית אפיק:

בחקיקה המספר לא נקוב, אבל בסעיף הרזרבה אין לך.

יואל בריס:

הוא לא ברזרבה. היא בסעיף שנקרא תקציב התאמות.

חיים אורון:

בכל מקרה אני רוצה להוסיף למספר שמופיע מיליארד שקלים.

טמיר כהן:

זה מופיע במקום אחר.

חיים אורון:

אני יודע.

היו"ר ציון פיניאן:

יש כאן הסתייגות, להוסיף מיליארד שקלים.

חיים אורון:

להוסיף מיליארד שקלים לתקציב ההתאמות.

טמיר כהן:

את זה אתה עושה דרך ההסתייגות.

חיים אורון:

ההסתייגות כאן.

טמיר כהן:

לא, כאן אין לך סכום. את הפירוט של התוכנית לתוך הסעיף התקציבי אתה תראה בהסתייגויות הכספיות.

חיים אורון:

איפה מופיע תקציב ההתאמות עכשיו?

שגית אפיק:

בתוך הרזרבה.

חיים אורון:

בספר של משרד האוצר?

טמיר כהן:
בספר הכללי. בסעיף 47.

חיים אורון:

תסתכל מה כתוב.

טמיר כהן:

זה לא כאן. אין לי כאן את כל הפירוט.

יואל בריס:

גם לי אין את הספר הכללי. 

שגית אפיק:

אתה יכול כאן בחוק להגיש הסתייגות על הסך הכולל שאתה רוצה שיהיה לתקציב ההתאמות.

היו"ר ציון פיניאן:

המספר פלוס מיליארד.

חיים אורון:

כן. המספר פלוס מיליארד. אם ישאלו אותי מאיפה להוריד את זה – מהרזרבה.

שגית אפיק:
8.
תחילה

תחילתו של חוק זה ביום כ"ה בטבת התשע"א (1 בינואר 2011).

9.
פרסום

חוק זה יפורסם ברשומות בתוך שלושה חודשים מיום קבלתו.

חיים אורון:

אני מבקש להוסיף כאן שאם בשנת 2013 יש בחירות, התקציב של 2012 יחול גם ב-2013.

שגית אפיק:

זה תיקון של חוק היסוד.

יואל בריס:

לפני כן דיברתי על תיקון חוק יסוד. עכשיו זה רק על סעיף משוריין. סעיף 3א לחוק יסוד: משק המדינה, הוא הסעיף היחיד שהוא משוריין. בשביל ההסתייגות הזאת צריך שישים חברי כנסת.

חיים אורון:

בסדר. תרשמי בהערות למטה שצריך שישים חברי כנסת. יש לי אותם בקלות.

היו"ר ציון פיניאן:

תם סדר היום. הישיבה נעולה. תודה.

הישיבה ננעלה בשעה 12:25

